ORDE do 6 de marzo de 2008 pola que se aproba o deslindamento parcial do monte veciñal en man común de Novelúa, no concello de Monterroso (Lugo), pertencente á comunidade de montes dos veciños de Novelúa.
CONSELLERÍA DO MEDIO RURAL — III. OUTRAS DISPOSICIÓNS — 12/03/2008

Examinado o expediente de deslindamento do monte veciñal en man común de Novelúa, no concello de Monterroso (Lugo), pertencente á comunidade de montes dos veciños de Novelúa, e tendo en conta os seguintes
Antecedentes de feito.
Primeiro.-O 6 de xullo de 1995, a Consellería de Agricultura, Gandaría e Montes aproba a práctica do deslindamento e colocación de marcas parcial do monte veciñal en man común monte de Novelúa pertencente á comunidade veciñal de Novelúa, na súa estrema coa parroquia de Salgueiros de Monterroso, conforme o disposto nos artigos 96 e 97 do Decreto 485/1962, do 22 de febreiro, polo que se aproba o Regulamento de montes.
O 22 de novembro de 2005, o Xulgado do Contencioso-Administrativo número tres da Coruña ditou sentenza estimatoria parcial do recurso administrativo nº 4455/2000 interposto por Carlos Río Mourín e outros (Comunidade de Montes Veciñais en Man Común, en diante CMVMC, de Novelúa) contra a inactividade da Consellería de Agricultura, Gandaría e Montes, no expediente de deslindamento e colocación de marcas do monte veciñal da parroquia de Novelúa e de Salgueiros de Monterroso, acordado pola Consellería de Agricultura o 6 de xullo de 1995, condenando a Administración demandada a que procedese á práctica do antedito deslindamento.
O 7 de marzo de 2006, a Sección Segunda da Sala do Contencioso-Administrativo do Tribunal Superior de Xustiza de Galicia declara firme a anterior sentenza, e condena a Administración demandada a que proceda a practicar o referido deslindamento e colocación de marcas no prazo de seis meses a partir da data da sinatura da sentenza.
Segundo.-En cumprimento das anteditas sentenzas, mediante o Edicto do 26 de novembro de 2006, da Delegación Provincial da Consellería de Medio Rural en Lugo (publicado no Diario Oficial de Galicia do 7 de decembro de 2006), anúnciase o comezo das operacións do deslindamento e sinálase como data de inicio das operacións de deslindamento o 15 de febreiro de 2007, ás 10.00 horas da mañá, no lugar denominado Pena Castrela.
O Servizo de Montes e Industrias Forestais tamén procedeu á notificación aos interesados con enderezo coñecido.
Terceiro.-Durante o prazo de presentación de documentación recibiuse e incluíuse no expediente de deslindamento parcial do monte veciñal en man común Novelúa o seguinte:
a) Escrito de Carlos Río Mourín, presidente da comunidade de Novelúa, xunto coa seguinte documentación:
-Contestación á demanda, presentada polos veciños de Salgueiros perante a Sección Segunda do Tribunal Superior de Xustiza de Galicia, con informe pericial.
-Estudo multidisciplinar de historia, realizado pola arqueóloga Nieves Amado Rolán, sobre o deslindamento entre as parroquias de Novelúa e Salgueiros.
b) Escrito de Ángel Sánchez Rogel e Manuel Pacín Seijas ao cal anexan a seguinte documentación:
Por parte de Ángel Sánchez:
-Cédula parcelaria da parcela 20 do polígono 25 do catastro de Monterroso.
-No nome de Antonio González Martínez, datos do SIXPAC das seguintes titularidades: parcelas 46, 29 e 53 do polígono 24, parcela 23 do polígono 25.
Por parte de Manuel Pacín: datos do SIXPAC da parcela 14 do polígono 24 e da parcela 22 do polígono 25.
c) Escrito de José Vázquez López xunto coa documentación dun monte da súa propiedade, así como escritura de manifestación e adxudicación de herdanza do 10 de febreiro de 1998, con número de protocolo 262.
d) Escrito de Manuel Pacín Seijas co que se achega a seguinte documentación: escritura de compravenda por Celestino Santiso Fernández a favor de Bautista Pacín Fernández, escritura de testamento aberto de Bautista Pacín Fernández, protocolización de caderno particional e requirimento de Manuel Vázquez Sánchez.
Así mesmo, recibiuse fóra de prazo a seguinte documentación:
a) Escrito de Ángel Sánchez Rogel co que se achega a seguinte documentación: fotocopia da sentenza ditada polo Xulgado Municipal de Monterroso, o día 14 de novembro de 1931, en xuízo verbal seguido polos veciños de San Mamede do Río contra os de Salgueiros. Fotocopia da sentenza de Segunda Instancia ditada polo Xulgado de Primeira Instancia de Chantada o día 19 de marzo de 1932, confirmando a do municipal, con custas aos apelantes.
Cuarto.-A documentación presentada en período hábil foi remitida á Asesoría Xurídica Xeral e, o 31 de xaneiro de 2007, o Gabinete Xurídico Territorial de Lugo emitiu informe sobre cualificación dos documentos administrativos e títulos civís presentados polos interesados para o efecto de acreditar o dominio ou posesión dos predios e a súa clasificación segundo estivesen ou non amparados pola protección do artigo 34 da Lei hipotecaria (en diante LH).
Examinada a documentación, emitiuse informe sobre o seguinte:
a) No relativo á documentación presentada pola Comunidade do Monte Veciñal de Novelúa, a través do seu presidente, Carlos Río Mourín:
1. Achega fotocopia dun escrito supostamente presentado, pois non figura o rexistro de entrada no Tribunal Superior de Xustiza de Galicia, ao que se xunta un informe elaborado por un enxeñeiro técnico agrícola. Tales documentos de ningún xeito son acreditativos de dominio. Consecuentemente, non resulta acreditada a protección do artigo 34 LH.
2. Polo que atinxe aos outros informes, sen prexulgar o seu posible acerto a partir do punto de vista histórico, tampouco teñen valor no plano xurídico para acreditar o dominio ou posesión dos predios. Polo tanto, non resulta acreditada a protección hipotecaria.
b) En canto á documentación remitida por Ángel Sánchez Rogel e Manuel Pacín Seijas, cabe sinalar:
1. A fotocopia simple de cédula parcelaria emitida polo Concello de Monterroso (que non ten carácter de documento público para os efectos previstos na lexislación vixente) dun predio que figura como de titularidade de Ángel Sánchez Rogel non acredita a partir dun punto de vista civil nin a propiedade nin a posesión do predio, e á documentación presentada non é posible recoñecerlle a protección do artigo 34 LH.
2. Fotocopia simple da recollta de datos polo SIXPAC (Sistema de Información Xeográfica para o control das axudas agrícolas da Política Agraria Común) non ten carácter de documento público, e non establece ningunha aparencia de dominio ou posesión, e por suposto non permite fundar a protección polo artigo 34 LH.
3. A fotocopia simple da cédula parcelaria emitida polo Concello de Monterroso (que non ten carácter de documento público para os efectos previstos na lexislación vixente) dun predio que figura como de titularidade de Bautista Pacín Fernández non acredita desde un punto de vista civil nin a propiedade, nin a posesión do predio, e á documentación presentada non é posible recoñecerlle a protección do artigo 34 LH.
c) Cabe informar, así mesmo, sobre a documentación presentada por José Vázquez López:
1. Fotocopia compulsada, aínda que non autenticada por notario (polo que non goza do carácter de documento notarial), da escritura do 19 de febreiro de 1998 de manifestación e adxudicación da herdanza de Remedios Vázquez López a favor do seu fillo José Vázquez López. Debe sinalarse que constan inscritas as adquisicións de tales predios no rexistro da propiedade, polo que desfrutaría respecto das presuncións do artigo 38 LH, pero tendo en conta que se trata de inscricións primeiras (polo tanto, non existe adquisición de titular inscrito) e que se trata dunha adquisición a título gratuíto, non está amparada polo artigo 34 LH.
2. Fotocopia simple de cédula parcelaria expedida polo Concello de Monterroso (que non ten valor de documento público para os efectos da lexislación vixente) dun predio que figura como de titularidade de José Vázquez López. Este documento non acredita a partir dun punto de vista civil nin a propiedade, nin a posesión do predio, e non é posible recoñecerlle a protección do artigo 34 LH.
d) Con relación á documentación presentada por Manuel Pacín Seijas, debe sinalarse o que segue:
1. Ante a fotocopia simple da escritura de compravenda por Celestino Santiso Fernández a favor de Bautista Pacín Fernández, debe sinalarse en primeiro lugar que se trata dunha fotocopia simple, polo que cabe dubidar da súa autenticidade. A compravenda non acredita nin a propiedade nin a posesión, dada a configuración de tal contrato no ordenamento español, ao que se debe engadir que tampouco nela se especifica qué bens son obxecto desta. Non consta que esta compravenda fose inscrita no rexistro da propiedade, polo que non está amparada polo artigo 34 LH.
2. Fotocopia simple (polo que cabe dubidar da súa autenticidade) da copia expedida polo arquiveiro de protocolos do distrito notarial de Lugo da escritura de testamento de Bautista Pacín Fernández, en que constitúe herdeiro de todos os seus bens ao seu fillo Manuel, pero non a propiedade ou posesión de predio ningún; tampouco consta a súa inscrición no rexistro da propiedade, polo que non gozaría do amparo do artigo 34 LH.
3. Fotocopia simple (polo que cabe dubidar da súa autenticidade) da copia de acta de protocolización do caderno particional nas herdanzas de Francisco Pacín García e a súa dona, Josefa Fernández Castro; tal acta só protocoliza as citadas partillas, pero non acredita a propiedade ou posesión dos bens adxudicados a cada herdeiro. Ademais, non consta o acceso delas ao rexistro, polo que non está amparada pola fe pública rexistral.
Quinto.-O deslindamento iniciouse o día 15 de febreiro de 2007. ás 10.00 horas, e rematou o mesmo día, ás 14.00 horas, percorrendo o linde con veciños das dúas parroquias.
O enxeñeiro operador redactou un informe o día 8 de xuño de 2007 e nel recóllese a tramitación do expediente, a descrición do perímetro exterior e a proposta de resolución.
Sexto.-O 19 de xuño de 2007, no BOP nº 140, publicouse o anuncio do correspondente período de vista e reclamacións; fixando quince días para poder examinar o expediente e outros quince días para presentar as reclamacións que se considerasen oportunas sobre a práctica do deslindamento ou sobre a propiedade das parcelas que fosen atribuídas ao monte ao realizar a devandita operación. Tamén se advertía que só podían reclamar sobre a práctica do deslindamento as persoas que asistisen por si ou por un representante ao devandito acto. O citado anuncio foilles notificado aos interesados.
Non se produciron reclamacións.
Sétimo.-Finalmente, o 11 de setembro de 2007 o xefe do Servizo de Montes e Industrias Forestais de Lugo remite o expediente do deslindamento, xunto co seu informe-proposta, á Dirección Xeral de Montes e Industrias Forestais, que emite informe favorable no sentido proposto polo xefe do servizo de Lugo.
Fundamentos de dereito.
Primeiro.-De acordo co disposto nos reais decretos 167/1981, do 9 de xaneiro; 1706/1982, do 24 de xullo, e 1535/1984, do 20 de xuño, sobre transferencias de funcións e servizos do Estado á Comunidade Autónoma de Galicia en materia de conservación da natureza; no Decreto 211/2005, do 3 de agosto, polo que se establece a estrutura orgánica da Xunta de Galicia; no Decreto 232/2005, do 11 de agosto, polo que se fixa a estrutura orgánica dos departamentos da Xunta de Galicia, e no Decreto 562/2005, do 1 de decembro, polo que se establece a estrutura orgánica da Consellería do Medio Rural e do Fondo Galego de Garantía Agraria, o conselleiro de Medio Rural é competente para ditar esta orde.
Segundo.-O Servizo de Montes e Industrias Forestais de Lugo é competente para levar adiante o devandito deslindamento, cumpridas todas as prescricións legais en canto á publicidade, notificación e demais requisitos exixidos nos artigos 82 ao 125 do Regulamento de montes, aprobado polo Decreto 485/1962, do 22 de febreiro.
Terceiro.-As resolucións do Xurado Provincial de Montes Veciñais en Man Común atribúenlles a propiedade destes ás comunidades veciñais, mentres non exista sentenza firme en contra, ditada pola xurisdición ordinaria, segundo determina o artigo 30 do Decreto 260/1992, polo que se aproba o Regulamento para a execución da Lei 13/1989, de 10 de outubro, de montes veciñais en man común.
Tendo en conta os preceptos legais citados e demais de xeral aplicación, e o informe-proposta do Xefe do Servizo de Montes e Industrias Forestais de Lugo, esta consellería, por proposta da Dirección Xeral de Montes e Industrias Forestais,
DISPÓN:
Primeiro.-Aprobar o deslindamento parcial do monte Novelúa, propiedade da comunidade de Novelúa, realizado polo enxeñeiro de montes Fernando Rengifo Méndez-Núñez, de acordo coas actas, rexistro topográfico e planos que figuran no expediente, conforme a seguinte descrición:
Provincia: Lugo.
Nome: monte de Novelúa.
Termo municipal: Monterroso.
Pertenza: comunidade de Novelúa.
Servidumes: non constan.
Descrición da liña de deslindamento.
No día do deslindamento procedeuse a percorrer en primeiro lugar o límite entre os montes de Novelúa e Salgueiros, segundo propoñían os veciños de Novelúa, empezando desde o punto coñecido como Pena Castrela, lugar da convocatoria. Desde este punto o linde continúa 379,73 m con rumbo 261,25º ata o lugar coñecido como Mámoa; desde este punto o linde continúa 204,91 m con rumbo 327,87º ata o lugar de Fonte Tibián; desde este punto o linde continúa 541,42 m con rumbo 316,37º ata o lugar de Marco da Cruz; desde este punto, e continuando o linde 42,80 m con rumbo 295,29º, chégase ao punto coñecido como Pena do Bao; desde este punto o linde continúa 425,92 m con rumbo 336,14º ata o lugar de Marco dos Campazos; desde este punto o linde continúa 750,36 m con rumbo 318,80º ata o lugar coñecido como Fonte da Barcela; desde este punto o linde continúa 281,72 m con rumbo 325,17º ata o lugar de Coios Blancos, onde remataría a estrema coa parroquia de Salgueiros, segundo os veciños de Novelúa.
A continuación percórrense o límite entre os montes de Novelúa e Salgueiros, segundo propoñían os veciños de Salgueiros, empezando de novo desde o punto coñecido como Pena Castrela, lugar da convocatoria. Desde este punto o linde continúa 622,52 m con rumbo 220,67º ata o lugar denominado Pena do Espiño; desde este punto o linde continúa 1.094,23 m con rumbo 323,63º ata o lugar de Pena do Bao; desde aquí o linde continúa 551,64 m con rumbo 333,23º ata o punto denominado Marco dos Campazos; desde aquí o linde continúa 886,08 m con rumbo 312,65º ata o lugar de Fonte da Barcela, onde remata a estrema coa parroquia de Novelúa segundo os veciños de Salgueiros.
Conforme a documentación presentada, o enxeñeiro operador fai constar que segundo os percorridos efectuados dos posibles límites e da documentación examinada, propón como linde do monte a liña descrita pola comunidade veciñal de Salgueiros.
Segundo.-Declarar esgotada a vía administrativa e expedita a xudicial civil.
Terceiro.-Que se notifiquen os novos datos resultantes da descrición do monte ao Rexistro Provincial dos Montes Veciñais en Man Común de Lugo.
Cuarto.-Que se inmatricule o monte coas características resultantes no rexistro da propiedade.
Esta orde entrará en vigor o día seguinte ao da súa publicación no Diario Oficial de Galicia e contra ela poderá interpoñerse recurso de reposición, con carácter potestativo, ante o conselleiro de Medio Rural, no prazo dun mes, ou ben interpoñer directamente o recurso contencioso-administrativo, ante o Tribunal Superior de Xustiza de Galicia, no prazo de dous meses, de acordo co disposto nos artigos 109 e 116 da Lei 30/1992, do 26 de novembro, de réxime xurídico das administracións públicas e do procedemento administrativo común, e nos artigos 10 e 46 da Lei 29/1998, do 13 de xullo, da xurisdición contencioso-administrativa.
Santiago de Compostela, 6 de marzo de 2008.
Alfredo Suárez Canal
Conselleiro de Medio Rural
Ver referencia pdf "05100D015P101.PDF"